13. schôdza NR SR - 2.deň - B. popoludní
Dátum: 2017-02-16
Poslanec: Kollár, Boris (SME RODINA)
Druh vystúpenia: Vystúpenie v rozprave

38. Ďakujem za slovo, pán predsedajúci. Vážené dámy, vážení páni, ctené stoličky, poslednú dobu sa často k nim prehováram, začína sa to stávať pravidlom, keď opoziční poslanci sa majú vyjadriť k vážnym témam, tak hovoríme k prázdnym stoličkám. Ale dobre, tak budem asi musieť hovoriť k ľuďom. K ľuďom, ktorí si možno niečo z našich rozpráv aj pozrú. Vážení, keď si, keď sa vráti, keď premiér Fico po štyridsiatich dňoch zareagoval na ceny a odvolal pána Holjenčíka a hovorí nám všetkým, že to vyriešil, že sa ceny vrátia na rok 2016, že všetko je v poriadku, tak to vôbec nie je pravdou. Nič nie je v poriadku. Ceny v roku 2016 vás rovnakým spôsobom okrádajú, ako vás mali okrádať ceny v roku 2017. Ako som sa posledne dozvedel, tie ceny preto tak markantne narástli, lebo sa dohodli privatizéri so šéfom ÚRSO. No tak to je fakt pekné. To je taká banánová republika. Ale dobre, poďme sa pozrieť, takže všetko je vyriešené, rok 2016. Ja tvrdím jednu vec, že ste všetci okrádaní minimálne tridsiatimi percentami aj v roku 2016 a veľmi rýchlo ľuďom a po lopate vysvetlím, aby vedeli, kde vlastne sú okrádaní. Elektrická energia je na trhu všade rovnaká, v Nemecku, v Rakúsku, na Slovensku, v Maďarsku, v Česku, úplne rovnaká. Každý si ju vieme kúpiť za rovnakú cenu, takmer za rovnakú cenu. Prečo je u nás drahá alebo najdrahšia? No, lebo sa nám do tej ceny energie ešte zarátavajú káble, ktorými sa dostane k vám do domácností, a rúry, ktorými sa dostane plyn k vám do domácnosti. Ako takto vzniká táto energia? Prečo to takto, takéto výšky platíme? Ja tu mám grafy, ktoré nemôžem použiť, ale môžem citovať. Sieťové ceny v domácnostiach, áno, alebo pre stredné podniky na Slovensku 144 euro, stredný podnik, v Česku iba 100 euro, v Maďarsku iba 35. No, radosť podnikať v Maďarsku, keď mám podnik, ktorý žere veľa elektrickej energie, ale zaplatím iba 35 na megawatt. Na Slovensku 144, dobre počujete, 144 euro. Môžeme sa pozrieť, ako podporujeme malé podniky na Slovensku. Slovensko, v Česku, v Maďarsku, v Nemecku. Nemecko, silná ekonomika, a platí sa tam iba 64 euro. Jasné, že potom naše podniky sú neni konkurencieschopné. Aby som ľuďom vysvetlil, prečo sa toľko platí. Ten kábel, tá rúra stojí rovnako v Nemecku aj na Slovensku, aj v Maďarsku. Meď, železo sa dá kúpiť principiálne za rovnakú cenu. Potom musíte do tej ceny započítať ešte prácu. Ale tú prácu nemáme drahú na Slovensku, určite nižšiu ako v Nemecku. Prečo je to tak drahé? Lebo do toho vstupujú tri faktory. Jeden faktor je, že dotujeme zelenú elektriku. Áno, musíme zelené energie dotovať, dostali sme to, pokyn z Európskej únie 2020, do roku 2020 by sme mali mať 20 % zelenej energie. Musíme ju dotovať. Takže my musíme dotovať tú čistú zelenú energiu. Dobre, vláda sa mohla v roku 2009 rozhodnúť, ako ju bude dotovať, čím ju bude dotovať. Div sa svete, vybrala si tú najhoršiu vec pre občanov, dotácia solárnych, solárnej energie. A viete, koľkátimi peniazmi? Tristo až 400 eur. Tristo až 400 eur! Naproti tomu vodná energia je dotovaná iba 30, 40. No, prečo by sme občanov zaťažili 30, 40 eurami, keď ich môžeme zaťažiť 400? A div sa svete, kto dostane prvé licencie? Vyhlásili to v piatok a v pondelok už ten tender uzavreli. A prvú licenciu dostal pán Brhel, zakladateľ SMER-u. No nádhera! Dneska sa dozvieme, že župan za SMER, prešovský, má dve firmy na solár, ktorú dotujeme 11 mil. eur, vážení. Vážení občania, napríklad tomuto prešovskému županovi sa poskladáte všetci na dotáciách 11 mil. euro. Nech sa páči, toto je sociálna demokracia. Takže tuná máme dotáciu zelenej energie. Potom tuná máme špinavú elektriku. Ja tomu hovorím dotácia fosílnych zdrojov. Už to tuná bolo veľakrát spomenuté. To, sú to Hornonitrianske bane. To znamená, že my na jednej strane ťažko dotujeme zelenú energiu, aby sme mali čistejšie životné prostredie, a na druhej strane si ju zašpiníme hnusným popolčekom. Zomiera tu kopec ľudí na tie choroby. A budeme si tú krajinu, zašpiníme si ju, budeme si to dotovať ešte skoro sto miliónmi. Každý rok sa tam pošle do tej Hornonitrianskej bane sto miliónov eur. Bol som vyzvaný, že by som sa mal pozrieť baníkom do očí. No tak ja by som sa im vedel pozrieť, ale chcem kolegovi tunak poslancovi Tomášovi odkázať, že keď príde najbližšie do bane, nech sa pozrie tým baníkom, prečo majú tie platy tak nízke. Lebo podľa tej dotácie by mali mať dvojnásobný plat. Vážení baníci, všetci sa pozrite na svoju výplatnú pásku a vedzte, že my, všetci občania, sa vám skladáme na dvakrát také platy, ale dostanete len tú almužnu. A viete prečo? Lebo druhá časť sa balí do alobalu, áno, do alobalu a potom sa posiela na Súmračnú. Presne tak, ako to povedala manželka pána Jánoša. Takto sa to deje. To znamená, že, občania, vy si draho platíte zelenú elektriku, aby ste mali čisté životné prostredie, a na druhej strane si platíte alobal a platíte si špinavú elektriku, ktorá vám znečisťuje životné prostredie, a dotujeme Hornonitrianske bane. Áno, je to pravda, že tam robí 2 200 baníkov a bolo by nešťastné, keby, keby stratili prácu. Ale ja vám poviem jednu vec, keby sme im poslali rovno výplatu, tú, čo teraz dostávajú, tak štát ušetrí 50 mil. a môžu ostať doma. A štát ušetrí 50 miliónov. Nie štát, vy všetci, občania, dôchodcovia, matky s deťmi, babičky, starčekovia, všetci ušetríte 50 mil., keď tí baníci budú len doma. Ale ja pevne som presvedčený, že to sú šikovní ľudia. Dnes máme problém s pracovnou silou, nevieme zamestnať ľudí do Jaguaru, nevieme zamestnať ľudí do fabrík, som presvedčený, že pri šikovnej rekvalifikácii by sa tí ľudia veľmi rýchlo umiestnili. Ale aj keby sedeli doma, je to zisk pre štát. Teraz to platíme my všetci. To farizejstvo, že ste to všetko naúčtovali obyčajným ľuďom. Takže to je druhá vec, prečo musíte platiť vysokú elektriku. A tretia vec, tu máme privatizérov, oligarchov, ktorých treba nakŕmiť. A potom sa dohodnú len tak mirnix-dirnix s nominantom SMER-u Holjenčíkom a urobia 200, 300, 500, 600 eur vyššie faktúry z roka na rok. Len tak, lebo sa dohodnú, aby trošku zarobili viacej, sa im málilo predtým, tých pár stovák miliónov, tak treba viac. Toto je strana SMER –- sociálna demokracia. Vážení, a na záver sa s vami rozlúčim posolstvom Roberta Fica. Občania, občania, pozor, pozor, elektrika nezdražela, babička na obrázku je z Čiech! Ďakujem.